CELEX: 32020D1008
Language: sk
Date: 2020-07-09 00:00:00
Title: Vykonávacie rozhodnutie Rady (EÚ) 2020/1008 z 9. júla 2020, ktorým sa mení vykonávacie rozhodnutie (EÚ) 2018/1696 o pravidlách fungovania výberovej komisie podľa článku 14 ods. 3 nariadenia (EÚ) 2017/1939

10.7.2020   
               
               
                  SK
               
               
                  Úradný vestník Európskej únie
               
               
                  LI 221/1
               
            
         VYKONÁVACIE ROZHODNUTIE RADY (EÚ) 2020/1008
         z 9. júla 2020,
         ktorým sa mení vykonávacie rozhodnutie (EÚ) 2018/1696 o pravidlách fungovania výberovej komisie podľa článku 14 ods. 3 nariadenia (EÚ) 2017/1939
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (1), a najmä na jeho článok 14 ods. 3,
         so zreteľom na návrh Európskej komisie,
         keďže:
         
                     (1)
                  
                  
                     Európska prokuratúra bola zriadená s cieľom vyšetrovať, stíhať a postaviť pred súd páchateľov a spolupáchateľov trestných činov poškodzujúcich finančné záujmy Únie.
                  
               
                     (2)
                  
                  
                     V nariadení (EÚ) 2017/1939 sa stanovuje, že Rada vymenuje európskeho prokurátora spomedzi troch kvalifikovaných uchádzačov nominovaných každým členským štátom po doručení odôvodneného stanoviska výberovej komisie podľa článku 14 ods. 3 uvedeného nariadenia.
                  
               
                     (3)
                  
                  
                     Výber a vymenovanie európskych prokurátorov, ktorí spolu s hlavným európskym prokurátorom tvoria kolégium Európskej prokuratúry, je predpokladom pre zriadenie Európskej prokuratúry.
                  
               
                     (4)
                  
                  
                     Rada 13. júla 2018 prijala vykonávacie rozhodnutie (EÚ) 2018/1696 (2), ktorým sa stanovujú pravidlá fungovania výberovej komisie (ďalej len „pravidlá fungovania“) podľa článku 14 ods. 3 nariadenia (EÚ) 2017/1939.
                  
               
                     (5)
                  
                  
                     V pravidle VI.2 pravidiel fungovania sa stanovuje, že po doručení nominácií výberová komisia tieto nominácie preskúma, pričom prihliadne na požiadavky stanovené v článku 16 ods. 1 nariadenia (EÚ) 2017/1939. Výberová komisia pozve nominovaných uchádzačov na pohovor. Pohovor prebieha osobne. V prípade, že nominovaný uchádzač vezme svoju nomináciu pred uskutočnením pohovoru späť, výberová komisia prostredníctvom svojho sekretariátu požiada dotknutý členský štát, aby nominoval nového uchádzača.
                  
               
                     (6)
                  
                  
                     V pravidle VII.2 pravidiel fungovania sa stanovuje, že výberová komisia na základe svojich zistení z preskúmania prihlášky a pohovoru sformuluje stanovisko ku kvalifikácii uchádzačov na plnenie úloh európskych prokurátorov a výslovne uvedie, či uchádzač spĺňa alebo nespĺňa podmienky stanovené v článku 16 ods. 1 nariadenia (EÚ) 2017/1939. Výberová komisia musí uviesť dôvody svojho stanoviska. V prípade, že nominovaní uchádzači nespĺňajú podmienky stanovené v článku 16 ods. 1 nariadenia (EÚ) 2017/1939, v tom istom pravidle sa stanovuje, že výberová komisia prostredníctvom svojho sekretariátu požiada príslušný členský štát, aby nominoval zodpovedajúci počet nových uchádzačov.
                  
               
                     (7)
                  
                  
                     Ako výnimku z pravidla VI.2 druhého odseku a pravidla VII.2 druhého odseku pravidiel fungovania by výberová komisia mala mať možnosť predložiť Rade svoje odôvodnené stanovisko len v súvislosti s dvoma spôsobilými uchádzačmi, ak sa dostatočne preukáže, že pre členský štát je vzhľadom na výnimočné okolnosti v tomto členskom štáte objektívne nemožné nájsť v primeranom čase tretieho spôsobilého uchádzača napriek všetkému potrebnému úsiliu, ktoré na tento účel vynaložil. Výberová komisia by mala túto možnosť využiť, len ak uchádzač vezme svoju nomináciu späť alebo výberová komisia v súvislosti s ním dospeje k záveru, že je nespôsobilý, a ak daný členský štát už predtým aspoň raz nominoval nového uchádzača v súlade s pravidlom VI.2 alebo VII.2. V takej situácii by výberová komisia mala mať možnosť predložiť Rade svoje stanovisko v súvislosti s dvoma spôsobilými uchádzačmi a Rada by mala mať možnosť pristúpiť k vymenovaniu na základe zoznamu iba dvoch spôsobilých uchádzačov.
                  
               
                     (8)
                  
                  
                     Vykonávacie rozhodnutie (EÚ) 2018/1696 by sa preto malo zodpovedajúcim spôsobom zmeniť.
                  
               
                     (9)
                  
                  
                     S cieľom zabezpečiť včasné začatie činnosti Európskej prokuratúry by toto rozhodnutie malo nadobudnúť účinnosť dňom nasledujúcim po jeho uverejnení,
                  
               PRIJALA TOTO ROZHODNUTIE:
         
            Článok 1
            V pravidle VII.2 prílohy k vykonávaciemu rozhodnutiu (EÚ) 2018/1696 sa za druhý odsek vkladá tento odsek:
            
               „Odchylne od druhého odseku tohto bodu a od pravidla VI.2 druhého odseku, ak sa dostatočne preukáže, že pre členský štát je vzhľadom na výnimočné okolnosti v tomto členskom štáte objektívne nemožné nájsť v primeranom čase tretieho spôsobilého uchádzača napriek všetkému potrebnému úsiliu, ktoré na tento účel vynaložil, môže výberová komisia po porade s dotknutým členským štátom a na základe dostatočných dôvodov poskytnúť Rade svoje odôvodnené stanovisko len v súvislosti s dvoma spôsobilými uchádzačmi.“.
            
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 9. júla 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. EÚ L 283, 31.10.2017, s. 1.
         
            (2)  Vykonávacie rozhodnutie Rady (EÚ) 2018/1696 z 13. júla 2018 o pravidlách fungovania výberovej komisie podľa článku 14 ods. 3 nariadenia (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry (Ú. v. EÚ L 282, 12.11.2018, s. 8).